En Aragón, se conoix con o nombre chenerico d'aliagas (de l'arabe «alyiláqa») á un conchunto d'especies diferents de plantas silvestres que perteneixen á la familia Fabaceae, que manifiestan como caracteristica comuna á todas ellas lo tener punchas en abundancia en estando carents u quasi carents de fuellas propiament ditas, u mesmo tenendo-las so que de manera temporal (p. ex. á l'inicio d'o creiximiento vechetativo primeral). Todas as especies que prenen ista denominación popular presentan, á demás, port herbacio u arbustivo. No se tracta pas d'una denominación concreta ta garra especie, sino que se reconoix con iste nombre á diferents especies de caracteristicas pareixidas.